ເພື່ອເສີມຂະຫຍາຍມູນເຊື້ອອັນດີງາມ ແບບແຜນການດຳລົງຊີວິດ ຄຸນສົມບັດສິນທຳປະຕິວັດຂອງປະທານ ສຸພານຸວົງ ເຂົ້າໃນການເຝິກຝົນຫຼໍ່ຫຼອມໃຫ້ແກ່ພະນັກງານ-ລັດຖະກອນ ທົ່ວ ສຊປປລ ຄະນະເລຂາທິການສູນກາງຊາວໜຸ່ມປະຊາຊົນ ປະຕິວັດລາວ ວັນທີ 12 ກໍລະກົດ 2018 ກົມອົບຮົມຊາວໜຸ່ມ ສູນກາງຊາວໜຸ່ມ ປະຊາຊົນ ປະຕິວັດລາວ (ສຊປປລ) ຈັດພິທີປາຖະກະຖາມູນເຊື້ອ ແລະ ການເຄື່ອນໄຫວຂອງທ່ານປະທານ ສຸພານຸວົງ ໃນໂອກາດວັນຄ້າຍວັນເກີດຄົບຮອບ 109 ປີ (13/7/1909-13/7/2018) ຢູ່ທີ່ ສຊປປລ ໃຫ້ກຽດປາຖະກະຖາຂອງທ່ານນາງ ຍອດແກ້ວມະນີ ສຸພານຸວົງ ຮອງປະທານສູນກາງແນວລາວສ້າງຊາດ ມີທ່ານ ອາລຸນໄຊ ສູນນະລາດ ເລຂາຄະນະບໍລິຫານງານ ສຊປປລ ຕະຫຼອດຮອດຄະນະພັກ ຄະນະກົມ ພະແນກ ແລະ ພະນັກງານ-ລັດຖະກອນອ້ອມຂ້າງເຂົ້າຮ່ວມ.
ການປາຖະກະຖາຄັ້ງນີ້ເປັນກິດຈະກຳໜຶ່ງທີ່ ສຊປປລ ໄດ້ກຳນົດເຂົ້າໃນແຜນການເພື່ອສະເຫຼີມສະຫຼອງວັນສ້າງຕັ້ງຄະນະບໍລິຫານງານ ສຊປປລ ແນໃສ່ລະນຶກເຖິງຄຸນງາມຄວາມດີຂອງປະທານ ສຸພານຸວົງ ທີ່ໄດ້ເອົາຊີວິດຂອງຕົນຜູກພັນກັບການປະຕິວັດອັນສູງສົ່ງ ເພື່ອຄວາມເປັນເອກະລາດ ອິດສະຫຼະພາບ ແລະ ຄວາມຢູ່ດີກິນດີຂອງປະຊາຊົນ ພ້ອມນັ້ນ ເພື່ອເສີມຂະຫຍາຍມູນເຊື້ອອັນດີງາມ ແບບແຜນການດຳລົງຊີວິດ ຄຸນສົມບັດສິນທຳປະຕິວັດຂອງປະທານສຸພານຸວົງ ເຂົ້າໃນການເຝິກຝົນຫຼໍ່ຫຼອມໃຫ້ແກ່ພະນັກງານ-ລັດຖະກອນທົ່ວ ສຊປປລ ເປັນການເພີ່ມທະວີໃຫ້ຊາວໜຸ່ມລາວໄດ້ຮັບຮູ້ເຂົ້າໃຈຢ່າງເລິກເຊິ່ງກ່ຽວກັບມູນເຊື້ອປະຫວັດສາດອັນສຳຄັນດັ່ງກ່າວ ແລະ ປູກຈິດສຳນຶກໃຫ້ແກ່ຊາວໜຸ່ມລາວ ສືບທອດເອົາແນວຄິດອັນສະຫຼາດສ່ອງໃສ ເພື່ອເຝິກຝົນຕົນເອງໃຫ້ເປັນພະນັກງານຮຸ່ນສືບທອດທີ່ຈົງຮັກພັກດີຕໍ່ພັກ ແລະ ປະເທດຊາດ.
ໃນວັນດຽວກັນ ທີ່ກະຊວງສາທາລະນະສຸກ ພະແນກໄປສະນີ ໂທລະຄົມມະນາຄົມ ແລະ ການສື່ສານ ນະຄອນຫຼວງວຽງຈັນ (ປທສ.ນວ) ພະແນກຖະແຫຼງຂ່າວ ວັດທະນະທຳ ແລະ ທ່ອງທ່ຽວ ນະຄອນຫຼວງວຽງຈັນ (ຖວທ ນວ) ແລະ ຢູ່ທີ່ສະໂມສອນເມືອງໄຊທານີ ນະຄອນຫຼວງວຽງຈັນ ກໍ່ໄດ້ມີປາຖະກະຖາວັນຄ້າຍວັນເກີດຂອງປະທານ ສຸພານຸວົງ ຄົບຮອບ 109 ປີ ເຊັ່ນກັນ.